Gesoekte verdagtes in Karoo vasgetrekPolisiebeamptes deursoek die motor. (Foto: Verskaf) Twee verdagtes wat gesoek word vir misdade in Gauteng, Limpopo en Noordwes is Saterdag in Laingsburg in die Wes-Kaap aangekeer. Brig. Novela Potelwa, woordvoerder van die polisie, het gesê polisiebeamptes op patrollie het twee mans in ’n verdagte motor met ’n Gauteng-registrasienommer op die dorp voorgekeer waarna hulle beslag gelê het op drie vuurwapens met die reeksnommers afgevyl, nóg ’n vuurwapen waarvan die wettige eienaar dood is en 24 patrone. Die twee verdagtes, onderskeidelik 33 en 35 jaar oud, word gesoek vir verskeie misdade wat in Gauteng, Limpopo en Noordwes aangemeld is, het Potelwa gesê. Die verdagtes sal na verwagting Maandag in die Laingsburg-landdroshof verskyn op aanklagte van die onwettige besit van vuurwapens en ammunisie. Lt.genl. Sindile Mfazi, waarnemende provinsiale polisiekommissaris, het die polisiebeamptes wat die verdagtes voorgekeer het geloof. “Die polisie in Laingsburg het voorkom dat gevaarlike misdadigers ander ernstige misdade pleeg. Hul optrede moet geloof word.”